Jaanuar oli väga lahke kuu, ta andis meile veel vähemalt ühe märkimisväärse albumi. See, mida mina silmas pean, on Red Hot Chili Peppersi (viimaste uudiste põhjal tuleb vist kahetsusega öelda, et endise) kitarristi John Frusciante'i sooloplaat. The Empyrean on Frusciante'i käekirjale iseloomulikult intiimne, temale iseloomulikult kutsub ta sind endaga teekonnale salapärasesse alternatiivmaailma, temale iseloomulikult on see album laotud geniaalsele kitarrimängule. Siiski ei saa ma ütlemata jääda, et sellel albumil on täiuslikkusest midagi puudu. Oma intiimsuses muutub Frusciante liiga enesekeskseks, pole saladus, et ta teeb muusikat endale ja kuigi kunsti ülesanne ongi rahuldada esmajärjekorras kunstnikku ennast (ja see on meie arvates täiesti loomulik ja normaalne), on kuulajale kõnealuse albumiga üheks saamine tehtud liiga keeruliseks. Ka tema signatuurkitarrimäng võib mõnele melomaanile üksluiseks ja igavaks muutuda, aga võib-olla ka mitte, sest kui inimene seda ei armastaks, ei oleks ta ka sellele albumile võimalust andnud.